ঢাকা, ১৩ জুলাই (শীর্ষ নিউজ ডটকম): জয়নুল আবদিন ফারুকের বড় মেয়ে তামান্না ফারুক তিমা বলেন, আমার বাবা দেশের গণতন্ত্রের জন্য  রক্ত দিয়েছেন। তার রক্ত যেন বৃথা না যায়। যে গণতন্ত্রের জন্য আমার বাবার রক্ত ঝরেছে সেই গণতন্ত্র উদ্ধার না হওয়া পর্যন্ত যেন কেউ ঘরে ফিরে না যায়।  বিএনপি চেয়ারপারসন বেগম খালেদা জিয়ার নেতৃত্বে রাজধানীর ইঞ্জিনিয়ার্স ইনস্টিটিউট চত্বরে গণঅনশনে আজ বুধবার ৬ জুলাই ফারুকের ওপর হামলার তীব্র নিন্দা জানাতে গিয়ে তিনি এ কথা বলেন।  তামান্না বলেন, মিডিয়ার কল্যাণে আপনারা দেখেছেন আমার বাবাকে কিভাবে নির্দয়ভাবে পিটিয়েছে সরকারের লেলিয়ে দেয়া পুলিশ বাহিনী। মূলত তারা হত্যার উদ্দেশ্যেই আমার বাবার উপর হামলা করেছে। তিনি আজ  মৃত্যুর সঙ্গে পাঞ্জা লড়ছেন। আজ রাতেই উন্নত চিকিৎসার জন্য বাবাকে নিউইয়র্কে নিয়ে যাওয়া হবে।  এ সময় বিএনপির ছাত্রবিষয়ক সম্পাদক শহীদ উদ্দিন চৌধুরী এ্যানি বলেন, আমার ক্ষুদ্র রাজনৈতিক জীবনের অভিজ্ঞতায় এমনটি আগে দেখিনি। যেভাবে সেদিন বিরোধী দলীয় চিফ হুইপ জয়নুল আবদিন ফারুকের ওপর বর্বরতা চালানো হয়েছে তা নজিরবিহীন।  আশরাফ উদ্দিন নিজান বলেন, আমি কারো বিরুদ্ধে কখনো মামলা করিনি, আমার বিরুদ্ধেও কেউ করেনি। এমনকি ১/১১ সরকারও আমার বিরুদ্ধে মামলা করতে পারেনি। কিন্তু এই আওয়ামী লীগ সরকারের আমলে আমাকে একটি মামলার বাদী  হতে হলো তাও আবার আমার সহকর্মীর ওপর হামলার জন্য। এটা কখনো ভাবতে পারিনি।  একে এম হাফিজুর রহমান এমপি বলেন, হত্যার উদ্দেশ্যে সেদিন জয়নুল আবদিন ফারুকের ওপর হামলা করা হয়েছিল। সেজন্যই আমরা পুলিশকে এ ঘৃণ্যতম কাজ থেকে বিরত রাখতে পারিনি।  আইন-শৃঙ্খলা রক্ষাকারী বাহিনীর হাতে নির্যাতিত হওয়ার ঘটনায় সরকারের নীরবতায় অবাক হয়ে আমজাদ হোসেন এমপি বলেন, আমরা বিচার কার কাছে চাইব। যে সরকারের সময় দেশের আইনপ্রণেতারা আইন-শৃঙ্খলা রক্ষাকারীর হাতে অন্যায়ভাবে নির্যাতিত হন তদের কাছে বিচার চেয়ে আর কী হবে?  লায়ন হারুনুর রশিদ  বলেন, ফারুকের ওপর হামলার বিচার এদেশের জনগণ করবে। এ হামলা গণতন্ত্রকামী প্রতিটি নাগরিকের ওপর হয়েছে বলে মন্তব্য করেন তিনি।  এছাড়াও সংসদ সদস্য এজেডএম মোস্তফা মুকুল, মোজাহার আলী প্রধান, শাম্মী আখতার, নিলোফার মনি চৌধুরী, আশিফা আশরাফি পাপিয়া তাদের বক্তব্যের মাধ্যমে তুলে ধরেন সেদিনের বর্বরোচিত পুলিশি হামলার কাহিনী। এ হামলার জন্য তারা সরকারকেই দায়ী করেন।  (শীর্ষ নিউজ ডটকম/ কেএইচ/ এফএম/ এস/ এসসি/১৭.৫১ঘ.)